La quimera de l'or (The gold rush, 1925) - Charles Chaplin\nMarc Ambit 30.5.18 Charles Chaplin , Comèdia , Llista Kobal Cap comentari\nLa trilogia tragicòmica de Chaplin de la seva època muda (El chico, Luces de ciudad i aquesta) representen el cim de la comèdia de valors, aquella que és un mer mitjà per accedir a les misèries de la vida, a la duresa del període d'entreguerres i al drama humà més bàsic i fonamental. A ulls de qui us escriu, Luces de ciudad és, de llarg, la més reeixida, en aquest sentit. Però, per bé que La quimera de l'or pugui resultar més desequilibrada, menys rodona, no val a traure-li els molts mèrits que conté.\nEl primer, per descomptat, l'enorme quantitat d'escenes mítiques, d'impactes cinematogràfics que el film li ha regalat a la humanitat, començant pel personatge de Chaplin menjant-se apetitosament unes botes al forn, degustant els cordons com si fossin espaguetis. És aquesta una escena magnífica per il·lustrar allò que va portar a Chaplin a ser reconegut com un dels grans: la bidireccionalitat de la comèdia, capaç de plantejar-te una escena pe riure-te'n sense que t'oblidis que, en realitat, t'estàs rient de les desgràcies pròpies. (Cal recordar que en aquesta època, el públic nord-americà que assistia a les sales de cinema era, fonamentalment, de classe baixa, proletariat sovint immigrant que acudia al cinema a gaudir d'un entreteniment barat i que no li demanava un gran esforç intel·lectual o idiomàtic).\nPerò no és pas aquesta l'única gran escena pel record. També hi ha la cabana a punt de caure pel precipici, el ball dels panets (que Chaplin va manllevar de Roscoe 'fatty' Arbuckle) o el protagonista transformat en pollastre gegant a ulls d'un famèlic company de cabana. Totes elles escenes mítiques i inesborrables de la memòria audiovisual col·lectiva.\nPerò és que, a més, Chaplin ja comença a explorar aquí aquella dualitat entre la realitat pobra i pària, i les aparences, en una escena final curta però que ja presagia el desenvolupament complet d'aquest concepte a Luces de la ciudad. El vagabund aquí és un cercador d'or amb poques probabilitats d'èxit. Com sempre, és menystingut, vilipendiat, perseguit i denostat, i ell lluita per salvaguardar la seva integritat, fins i tot quan se li cauen els pantalons i els lliga amb una corda que troba i que resulta ser la corretja d'un gos que li ha d'esguerrar el ball amb la seva enamorada. I ho serà al llarg de tota la pel·lícula, de pobre i desemparat. A no ser que tingui un cop de sort (així és com es deia, inicialment, aquest film: A lucky strike).\nPerò és indubtable que la manca de planificació de Chaplin a l'hora de rodar (ell mateix ha admès que va començar sense guió, tan sols amb algunes idees soltes i alguns gags que volia simplement trobar la manera d'anar-los enllaçant) passa factura a una pel·lícula que mai acaba d'agafar embranzida emocional i que, tot i els seus encerts, no és altra cosa que una primera mostra seriosa del que el geni de Chaplin pot arribar a aconseguir en el mateix terreny.


Consorci Sanitari de Terrassa - Els traumatòlegs dels hospitals comarcals de Catalunya debaten a Terrassa sobre la seva especialitat\nTerrassa, 29 de març de 2019 - El Consorci Sanitari de Terrassa ha organitzat la 56a Jornada de Serveis de Cirurgia Ortopèdica i Traumatològica (COT) on han participat més de 100 professionals de 16 hospitals d’arreu de Catalunya.\nDurant la primera part de la jornada s’han presentat casos clínics sobre complicacions de diferents tipus de fractures, ja sigui en pacient d’edat avançada o jove. També s’han descrit casos relacionats amb patologies d’ espatlla i colze així com ús de la tecnologia 3D per luxacions d’espatlla.\nEn la segona part, s’han exposat cassos relacionats amb artroplàstia i artritis de genoll, luxacions traumàtiques de maluc i rotulianes i fractures periprotèsiques.\nA través de la Jornada, s’ofereix un espai per que els metges residents de l’especialitat dels diferents centres agafin experiència en fer comunicacions científiques, una de les parts imprescindibles de la seva formació mèdica. Les presentacions sobre cassos clínics permeten debatre i actualitzar els coneixements sobre les diferents possibilitats terapèutiques.\nFinalment, s’han presentat el Registre d’Artroplàsties d’Espatlla de Catalunya. La Unitat d’Espatlla del CST, juntament amb l’Hospital de Mar i l’Hospital Clínic participen en el protocol que ha de servir de base pel nou Registre d’artroplàsties (pròtesi) d’Espatlla de Catalunya. Actualment ja existeix el Registre relatiu a Maluc i Genoll.\nEn relació al servei de COT del Consorci Sanitari de Terrassa, el passat 2018 es van donar 2.340 altes quirúrgiques, un 50% més de les que es van donar el 2010 la, qual cosa fa augmentar la qualitat de vida dels ciutadans i millorar la llista d’espera dels pacients.


No claudiquis! Guia Jove sobre tot el que has volgut saber sobre les beques però mai ningú no t’ha explicat\nEl Consell de la Joventut de Barcelona publica una nova guia de recursos per tal de proporcionar a les persones joves de la ciutat de Barcelona la màxima informació per a facilitar el seu procés d’emancipació amb garanties.\nAquest cop parlem de beques, de les seves tipologies i de la normativa que empara a una persona becària. No és una guia exhaustiva perquè es tracte d’un entremat complex que requeriria de moltes més pàgines, però el CJB i les entitats membres considerem oportú facilitar un recull d’informació bàsica en aquest format o en aquesta publicació.\nA gran trets, la guia recull la tipologia de beques existents -les ofertes per les administracions públiques, les de col·laboració de l’Administració, les de les universitats, les beques d’investigació i les beques unilaterals d’empreses privades-, els estudis que cobreixen, els requisits i oferiments a les persones becades, les regulacions a les que estan subjectes i recursos per a tenir més informació. A més a més, es fa èmfasi en les diferències entre tenir una beca o un contracte de pràctiques i s’intenten respondre alguns dubtes freqüents com si es cobra per fer pràctiques pels Mòduls de Formació en Centres de Treball si es fa una FP.\nEn definitiva, en el marc de la campanya No Claudiquis!, el CJB i les entitats membres, volem denunciar el laberint legal i burocràtic en què es troba una persona que rep una beca i també exposar les múltiples relacions d’explotació encoberta dissimulades sota el terme de “beca”.\nCategories a: Formació Món laboral Publicacions CJB Recursos


2 min. 23/11/2019 00:00\nL’any 1910 els biòlegs van descriure per primera vegada el tràgul d’esquena platejada, una espècie de ratolí-cèrvol que habitava la serralada Annamita de Vietnam. Com que l’última observació d’aquesta espècie feta per la comunitat científica havia sigut als anys noranta, tot semblava indicar que l’espècie s’havia extingit a causa de la cacera descontrolada i la desforestació. Una espècie més que els humans havíem arrasat. Amb la pressió que exercim sobre el medi ambient som, com ja sabeu, l’anticrist de les bestioles, el Sàuron de la fauna i la flora.\nPerò ara científics de l’organització nord-americana Global Wildlife Conservation han aconseguit imatges del curiós animaló. Resulta que hi havia molts testimonis entre la població local que asseguraven haver-ne vist fa poc. El relat d’aquestes persones va permetre als científics situar càmeres parany en les localitzacions clau. Amb això s’han aconseguit unes dues-centes fotografies del simpàtic tragulet, que constaten que efectivament no estava mort sinó que estava de parranda.\nEn definitiva, la majoria d’habitants locals eren perfectament conscients que aquestes bèsties existien tot i que la comunitat internacional hagués donat per fet que no i que, segurament, alguns experts nadius ho neguessin rotundament. La gent fins i tot els havia vist sovint campant al seu aire i sabia perfectament on eren. Però ara, que s’ha fet evident que encara són entre nosaltres i que hem pogut certificar que conformen un nombre important d’individus, n’hi ha que se sorprenen. Quines coses.\nLa gran diferència és que, comparat amb el ratolí-cérvol, al feixisme no sembla que se l’hagi sotmès a gaire pressió, per no dir cap, per fer-lo desaparèixer... Perquè parlàvem del feixisme, oi?


Un reproductor de música multi-plataforma inspirat en l’Amarok 1.4\nQuant a / funcionalitats\nCerqueu i reproduïu la vostra fonoteca local.\nEscolteu la ràdio d'internet des de Spotify, Grooveshark, SomaFM, Magnatune, Jamendo, SKY.fm, Digitally Imported, JAZZRADIO.com, Soundcloud, Icecast i Subsonic servers.\nCerqueu i reproduïu les cançons que hàgiu pujat Box, Dropbox, Google Drive, i OneDrive\nCreeu llistes de reproducció inteŀligents i llistes de reproducció dinàmiques\nPestanyes per a les llistes de reproducció, importació i exportació de M3U, XSPF, PLS i ASX.\nCompatibilitat amb els fulls CUE.\nReproduïu CD d’àudio.\nVisualitzacions del projectM.\nLletres i fotos i biografies dels artistes\nTranscodificació de música en MP3, Ogg Vorbis, Ogg Speex, FLAC o AAC.\nEditeu les etiquetes dels fitxers MP3 i OGG, organitzeu la vostra música.\nObteniu les etiquetes que us falten des de MusicBrainz.\nDescobriu i descarregueu podcasts.\nDescarregueu les portades d'àlbums que us manquen des de Last.fm i Amazon.\nMultiplataforma: funciona al Windows, a l’OS X i al Linux.\nNotificacions a l'escriptori natives a Linux (libnotify) i macOS (Growl).\nControl remot emprant un dispositiu Android, comandament de Wii, MPRIS a la línia d’ordres.\nCopieu música al vostre iPod, iPhone, reproductor MTP o dispositiu de dades USB.\nGestor de cues de reproducció.\nClementine és un reproductor de música i organitzador de fonoteca modern\nEl Clementine és un reproductor de música multi-plataforma Està inspirat en l’ Amarok 1.4, centrant-se en una interfície ràpida i fàcil d'emprar per cercar i reproduir la vostra música\nDescarregueu ara la darrera versió\nper a Windows, Mac OS X i Linux\nComunicat - Llistat de canvis - Mostra totes les baixades\nControl a distància del Clementine\nControleu el Clementine de forma remota des del vostre telèfon Android\nPestanya de llista de reproducció, mentre escolteu cançons de múltiples serveis a Internet\nIntegració amb el Subsonic\nNavegació per les llistes de reproducció a l’aplicació per a l’Android\nControl de la reproducció des de l’aplicació d’Android\nVersió 1.3.1 alliberada - dimarts 19 de abril de 2016\nS'ha arreglat un error pel qual les puntuacions s'esborraven en actualitzar des de versions antigues.\nVersió 1.3 alliberada - divendres 15 de abril de 2016\nAquesta publicació és compatible amb l'aplicació Clementine Remote per a Android, la qual us permet controlar Clementine des d'un dispositiu Android.\nAquesta publicació també afegeix suport per accedir a la vostra musica de Vk.com i Seafile. Vegeu el llistat complet de canvis per a més informació.\nVersió 1.2 alliberada - diumenge 13 de octubre de 2013\nAquesta publicació és compatible amb el Comandament a distància del Clementine per a Android, que us permet controlar el Clementine de forma remota des d'un dispositiu amb Android.\nAquesta versió també incorpora suport per a Subsonic. I també podeu escoltar la vostra música emmagatzemada al Box, el Dropbox, l’Skydrive i l’Ubuntu One. La darrera nova funcionalitat més important és la possibilitat de «posar estrelletes» a les vostres llistes de reproducció, de manera que les podeu tancar de forma segura i recuperar-les més tard des de la nova pestanya «Llistes de reproducció» que hem inclòs a la barra lateral de l'esquerra.\nFeu una ullada al registre complet de canvis per a més informació.\nVersió 1.1 alliberada - dijous 25 de octubre de 2012\nAquesta publicació afegeix la tant esperada compatibilitat per a podcasts, incloent-hi integració i sincronització amb gpodder.net. La música del Soundcloud i el jazzradio.com està disponible a la pestanya Internet de la barra lateral, així com les cançons que heu pujat al Google Drive. El Clementine ara també mostrarà «barres d’ànim» de la música que reproduïu des del vostre disc local. Vegeu el llistat complet de canvis per a més informació.\nVersió 1.0 alliberada - dimarts 27 de desembre de 2011\nAquesta publicació afegeix compatibilitat amb Spotify, Grooveshark i SKY.fm/Digitally Imported. També s'ha afegit una cerca global que us permet trobar fàcilment, sigui a la vostra fonoteca o a Internet. Altres característiques inclouen el suport per a CDs d'àudio, més opcions de transcodificador, una interfície de configuració millorada, cerques de portades d'àlbum més inteŀligents i tones d'errors corregits. Llegiu el llistat complet de canvis per a més informació.\nVersió 0.7 alliberada - diumenge 27 de març de 2011\nEn aquesta versió el Clementine incorpora una nova eina d'edició d'etiquetes amb compleció automàtica i l'habilitat d'identificar automàticament la música i obtenir les etiquetes que manquen des del MusicBrainz. Ara també admet els fulls CUE - es detecten automàticament en escanejar la fonoteca i cada peça apareix per separat. S'han dut a terme un munt de petites millores com mostrar la portada dels àlbums a la pestanya de la fonoteca, enfosquint les peces esborrades, una opció per mostrar el fitxer al navegador, suport per a proxies de xarxa, una opció per reescanejar tota la fonotecai una nova eina per a la barra de desplaçament de la peça que permet cercar més acuradament un instant de la pista. Feu un cop d'ull al llistat de canvis complet per a més informació.\nVersió 0.6 alliberada - dissabte 11 de desembre de 2010\nAquesta versió incorpora dos nous espais d'informació que mostren les lletres, les estadístiques de la peça, biografies dels artistes, fotos i llistes d'etiquetes i artistes similars. S'ha redissenyat la barra lateral (tot i que podeu tornar a la versió anterior fent-hi clic amb el botó dret), així com també s'han afegit puntuacions i comptadors de reproducció i de passades. Podeu crear llistes de reproducció intel·ligents i dinàmiques a partir de les cançons de la vostra fonoteca, i també escoltar música des de Jamendo i emissores de ràdio Icecast. Feu un cop d'ull al llistat de canvis complet per a més informació.\nVersió 0.5 alliberada - dissabte 18 de setembre de 2010\nAquesta versió afegeix suport per a l'ús de dispositius portàtils amb Clementine. Ara podeu copiar cançons al vostre iPod, iPhone, MTP, o dispositiu d'emmagatzematge USB. Vegeu el wiki per a més informació . S'ha afegit suport per a l'ús d'un comandament de la Wii com a control a distància. Altres característiques inclouen un gestor de llistes de reproducció, un quadre de diàleg per organitzar els arxius, ajustament automàtic de la mida de les columnes a la llista de reproducció, càrrega automàtica de la imatge de la portada inclosa en l'ID3v2, més opcions d'escaneig de la fonoteca, arrossegar i deixar anar a les llistes de reproducció, i un Hipnogripau. També s'ha reduït el temps d'arrencada més de la meitat, s'han arreglat un munt de problemes de gestió de memòria i s'ha reduït l'ús del processador durant la reproducció de música. Feu un cop d'ull al llistat de canvis complet per a més informació.\nVersió 0.4 alliberada - dimarts 29 de juny de 2010\nAquesta versió inclou pestanyes per a les llistes de reproducció, cerca a la llista de reproducció, visualitzacions amb projectM, integració amb Magnatune, normalització de volum amb ReplayGain i transcodificació. També hem arreglat un munt d'errades - cercar a biblioteques grans ara és molt més ràpid, la reproducció a Windows és molt més fiable, els problemes de codificació de caràcters estan arreglats les llistes de reproducció remotes haurien de carregar-se correctament en tot moment.\nVersió 0.3 alliberada - dissabte 8 de maig de 2010\nEn aquesta versió hem canviat al GStreamer a totes les plataformes, de manera que l’analitzador i l’esvaïment i fusió entre peces ara funciona al Windows. Entre les prestacions noves s’inclouen un equalitzador, noves opcions d'agrupament a la fonoteca, un OSD millor, control remot des de la línia d’ordres i MPRIS i una edició d'etiquetes més senzilla.\nVersió 0.2 alliberada - dimarts 23 de març de 2010\nTot just fa un mes des que vam publicar la primera versió del Clementine. Aquesta nova versió implementa cobertes d’àlbums, millor detecció d’àlbums amb «Diversos artistes», compatibilitat per a carregar llistes de reproducció i molt més.\nClementine és programari lliure sota la llicència GPL v3. Aquest lloc web té llicència CC-BY-SA.\nDesenvolupat per David Sansome, John Maguire i Arnaud Bienner. Lloc web per Carlos Jenkins.


Una candidatura d’ample espectre per la Independència. Joan Carretero, filosofia pràctica. « Reagrupament Gironès\n« Ricard Biel: Un cop més, chapeau, Carretero\nCriatures contra Carretero »\nUna candidatura d’ample espectre per la Independència. Joan Carretero, filosofia pràctica.\nEls seus fets i passos parlen sols. Llegeix la vida i els fets i actua amb coherència. Es un home madur i no vol perdre el temps. Catalunya es el primer ! sense vergonya ni submissió. Ell es qui planteja un via del mig de Catalunya, unió i democràcia.\nHe pensat sobre la plantada d’ahir. No podia ser un caprici o un acte de poderisme. Havia de ser una qüestió grossa, un pas necessari per….? Varen ser la majoria de la Directiva qui ho va fer.\nLa qüestió clau al meu entendre podria ser al voltant del propòsit fundacional de l’associació Reagrupament : construir, promoure …” una candidatura d’ample espectre per la Independència, per fer una majoria del Parlament que es compromet a acordar la declaració unilateral d’ Independència de Catalunya ”\nAmple espectre. Aquest es el problema. L’ample espectre per la Independència de Catalunya es possible però no sobre posicions d’ERC, de la Cup o gent atrapada en el prejudicis ideologistes d’esquerres. Ha de ser sobre posicions centrals catalanes. No hi seran els partits de la Transició ni de la classe política de la Crisi, però si que hi haurà persones que n’han sortit i de grups nous.\nCatalunya, Vida, Unió i Democràcia i per tant separació i independència. Que Catalunya siga un estat d’Europa i del món. I Natura, i Drets Humans, i Economia. Una Catalunya que actui com a amo i sobirà. El Dret ja existeix. Fem-lo efectiu democràticament.\nEl paper de Reagrupament no serà elegir el propis candidats sinó promoure i fer possible la candidatura d’ample espectre. I es clar que hi tindrà els seus líders i militants mes capacitats i presentables, el milloret que puguem oferir a Catalunya. Però per a Catalunya i la nacionalitat volem el millor i els millor diputats.\nSuposo que la candidatura sortirà al carrer, en terreny comú i compartit. Entre tots i en aquestes posicions centrals, cal presentar com a candidats a diputats de Catalunya persones que ho vulguin ser i que s’ho valguin, amb convenciment però amb saviesa, coneixements, preparació en Dret, saber parlar per explicar al món que sentim i que volem i perquè, per representar-nos, saber parlar llengües estrangeres, ben vistes pels independentistes i per la majoria de la nostra societat i de la nostra nacionalitat catalana aragonesa.\nAquesta entrada fou escrita el dilluns, 8/feb/2010 i arxivada a Opinió. Pot seguir les respostes a aquesta entrada a través de RSS 2.0. Els comentaris estan actualment tancats, però pot fer trackback des del seu propi website.


Enric Hernández serà el responsable dels informatius de RTVE\nHernández va ser director d'El Periódico des del 2010 fins al maig d'enguany, quan la direcció del diari va decidir de prescindir-ne\nEnric Hernández, ex-director d’El Periódico de Catalunya, ocuparà la direcció d’Informació i Actualitat de RTVE, una figura de nova creació que s’encarregarà de coordinar la informació entre els diferents canals i emissores de RTVE. David Valcarce, fins ara director d’Operacions de Televisió Espanyola, serà el nou director de TVE en substitució d’Eladio Jareño. La Administradora Provisional Única, Rosa María Mateo, ha informat d’aquests nomenaments als consells d’informatius de RTVE.\nHernández va ser director d’El Periódico des del 2010 fins al maig d’enguany, quan la direcció del diari va decidir de prescindir-ne. Abans, el 2009, havia estat director adjunt d’El País’i responsable de la seva edició a Catalunya. Hernández ha estat vinculat a RTVE com a analista de ‘Los Desayunos’ de TVE i tertulià de RNE. Entre 1992 i 2008, va ser cronista polític a Madrid del diari Avui i El Periódico.\nPer la seva banda, David Valcarce, de 62 anys, és enginyer superior de Telecomunicacions per la Universitat Politècnica de Madrid i ha desenvolupat la seva carrera professional a TVE. Entre els seus reptes hi ha la modernització i adaptació a les noves necessitats tecnològiques i operatives.Valcarce va entrar a RTVE per oposició el 1978. Ha estat responsable del desplegament tècnic en grans esdeveniments de TVE, com els Jocs Olímpics de Sydney, Atenes, Pequín, Londres i Rio.


Unió de Abissini gats | Zephyr\nUnió de Abissini gats\nAbissini gats arribar a la maduresa sexual als 8 – 10 mesos. En casos excepcionals es produeix en sis mesos d'edat. Ou de maduració és acompanyat per la calor, manifesta un desig d'aparellar-se amb un gat. El gat en aquest període augmenta el seu cua, pren una postura característica, molt de temps no ve d'un lloc i podeu "marcar el temps" amb les seves potes davanteres. El procés pot durar de 3 a 5-6 dies.\nPrimer de calor es pot produir més tranquil·lament i breument, perquè les hormones sexuals no totalment arribat a la seva concentració. Des de llavors, el gatet comença a créixer i a convertir en un gat. Completar la formació de la canal de naixement, de l'úter, els músculs abdominals últims mesos, el gat silenci patit la seva descendència i va donar a llum a una alimentació sana Abissini gatets.\nA l'edat d ' 1 any i 2 mesos, el gat és totalment preparats per a l'aparellament amb el gat. Es pot prendre 4-5 rampes que ha de saltar. Joves ous estan preparats per a la fertilització, però el canal de naixement, però, no està formada, els músculs, empenyent el gatet fora de l'úter febles les complicacions poden aparèixer de la mà d'obra.\nA principis de l'aparellament amenaça que està embarassada el cos allibera tots els nutrients per al creixement de fruits, mentre ell encara no ha plenament formada. Per tant, la possible feble treballs, la manca d'intents, durant el part, insuficient obertura del coll de l'úter i la inadequació de la mida del fetus a la mida de la pelvis.\nLes conseqüències poden ser molt greus, des del naixement a la mort gatets, dead cats\nAbans de cria han de ser examinats per les malalties genètiques de l'Abissini raça – renal amyloidosis progressiva i atròfia de la retina. La recerca sobre aquestes malalties necessitat de sotmetre's prèviament. Són heretat en una malaltia recessiva formulari. Un animal heterozygous per amyloidosis i atròfia sol no pot fer mal. Aparellament amb un similars conjunt de gens a la descendència tindrà un homozigots gen recessiu per a la malaltia i a patir.\nConclusió per les esmentades malalties sens dubte ha de tenir un futur "cònjuge" per engendrar sans i forts descendència de l'Abissini.\nCerca en l'Abissini gat és millor que fer-ho prèviament i amb cura. El gat pot molt bé ser sexual i les malalties infeccioses. És possible passar la veterinària i l'examen, és molt car. La millor opció de la cat – contactar amb el club de fans de gats, per obtenir consells sobre els animals xat amb els propietaris, quan es vol veure el gat en viu.\nPreu de l'aparellament generalment igual al cost de l'Abissini gatet per a la llar. Amb precaució ha de referir-se a les propostes dels gats a les xarxes socials i els anuncis disponibles (Craigslist) baix valuós. Propietaris digne "pretendents" selectivament corresponen a la proposta "la núvia".\nAixí, l'Abissini eren d'una època, tot va ser provat, i hi va arribar la següent calor. La pressa amb el conegut amb el gat no és necessari. El primer dia el gat està en perill i el grau de la seva desig d'intimitat amb "l'espòs" no és el màxim. Ideal – el segon dia de estrus.\nTot el procés de l'aparellament té lloc en el territori de la cat. Cat és un territorials animal. Nou entorn i olors pot espantar i guàrdia el gat. En aquestes circumstàncies, no està preparat per a la intimitat. Que necessita per dominar-la, a l'encant, per mostrar la seva superioritat al llarg de la núvia. Això només és possible en una zona ben àmbits estudiats.\nLa durada de la unió depèn de la durada de el cicle estral en els gats, pot prendre de 3 a 7 dies. Cat necessita de tots els temps per ser un gat. En cas contrari, en arribar a casa, Podeu veure un gat amb una plena voluntat i la concepció no pot tenir lloc.\nEl primer conegut amb "l'espòs" es porta a terme amb cura, pot semblar que el gat va ser en calor. L'estrès en aquest punt s'imposa a la voluntat. Al llarg del temps, hormones tindrà el seu curs i començar el procés. En situacions excepcionals, la unió no pot tenir lloc.\nL'embaràs Abissini gats dura 65 – 70 dies.\nVinculant Abissini gats\nLa maduresa en Abissini gats ve a deu mesos. Es manifesta per l'enfortiment de la columna vertebral, ampliació del cap, els ossos es tornen més pesat, augmentant el color. Un jove gat pot participar en la criança, però la seva autoritat encara no és suficient per "dominar" més adult Abissini cat. A l'edat d'un Abissini llest.\nPrimer de Cites és millor fer-ho amb una experiència de donar a llum gats. Ja ho van entendre el procés i no interferirà amb el gat. Després de la primera aparellament de testosterona guanyant força, i l'animal es transforma. Clarament es veu en Abissini gats sorrel, l'escut es torna més brillant i més rica. Millorada l'esquelet, el sistema muscular, el gat ve a la vida adulta.\nInexperts gats a la primera reunió amb un gat espantat de la seva perseverança, s'amaguen a la cantonada. En aquests moments, el propietari de la cat necessita per calmar l'animal, per agafar-la en braços, a stroke, a parlar amb ella. Per mostrar que el gat és fora de perill. En qualsevol cas, no es pot forçar o ajudar en el procés de l'aparellament.\nEl gat es va acabar adoptant i a deixar - "nuvi". Hi ha moments en què el gat no és necessari en el clàssic del cremallera i es troben al seu costat o cap enrere. Experimentat amb experiència gats pot ser criats, i en una situació com aquesta.\nAdults Abissini gat vostè ha de punt de tres gats per any amb un distribuir de manera uniforme càrrega. A la primavera és obligatori.\nConseqüències en cas de perllongar l'abstinència de l'animal:\nL'agressió i l'ansietat Deteriorament de la salut El gat comença a marcar, i aspra miau Fer malbé els mobles, papers pintats, de portes.\nUn punt important de salut mental de gossos i gats és l'abstinència de l'aparellament. Llargues pauses en la copulació i part empitjorar l'animal psique. Mànec llarg freqüents calor, no dóna lloc a l'embaràs. Animals literalment anar boig d'aquests continguts. Són agressius, converteixen salvatge i perillós, seriosament pot mossegar el propietari.\nEls propietaris no són capaços de proporcionar una completa procreació el seu animal de companyia, són necessaris en el moment adequat per dur a terme l'esterilització o la castració.


En cada sessió es tractarà una temàtica diferent. Les sessions se celebraran per mitjà de la plataforma GoToWebinar en horari de 17.30 h a 19.00 h amb el següent esquema.\nProfessor Associat de Dret Penal de la Universitat d’Alacant.\nProfessor docent i investigador del Dept. de Psicologia de la Salut de la Universitat d’Alacant.\nEspecialista Superior Universitari en Violència de Gènere\nTaller “Receptes per a un món sense violències contra les dones”\nExposició, iniciativa municipal\nCALENDARI de sessions 2021\nCalendari subjecte a possibles modificacions\n27 de gener, dimecres - CREVILLENT\nRecepta: “Concienciar a la joventut en l’ús responsable i segur de les xarxes socials”\nIniciativa Municipal: Comptarem amb la presentació del pla formatiu integral en coeducació, ciberviolències i noves relacions digitals.\n[ FINALITZAT ]\n10 de febrer, dimecres - ALCOI\nRecepta: erradicar els micromasclismes o masclismes quotidians.\nIniciativa Municipal: Campanya contra les violències masclistes “*Fer Visible, l’Invisible” presentada amb motiu del 25N.\n17 de febrer, dimecres - BENIDORM\nTALLER- RECEPTA: “Combatre la publicitat sexista. Imatge estereotipada i reificació de les dones”.\nINICIATIVA MUNICIPAL: Comptarem amb l'”Exposició de cartells contra la violència de gènere” realitzada per l’alumnat de l’IES Pere Maria Orts i Bosch\n24 de febrer, dimecres - DÉNIA\nTALLER-RECEPTA: “Conscienciar sobre l’assetjament sexual i promoure el rebuig a qualsevol conducta sexista”\nINICIATIVA MUNICIPAL: Presentació de la campanya #senseferpor per a visibilitzar el problema de les agressions sexuals contra les dones a Dénia.\n10 de març, dimecres - SAX\nRecepta: “Conscienciar a la joventut sobre els beneficis d’unes relacions afectiu sexuals sanes”\nIniciativa: Presentació de la Campanya “Sents el que escoltes?” dirigida a la població adolescent amb l’objectiu de prendre consciència del contingut de les lletres de les cançons. Promoguda per l’Ajuntament de SAX.\n17 de març, dimecres - COCENTAINA\nRecepta: “Conscienciar a la població sobre les relacions tòxiques i els mites de l’amor romàntic”\nIniciativa municipal: Presentació del “Programa d’autoconeixement personal i emocional per a dones i homes”\n31 de març, dimecres - LA VILA JOIOSA\nTALLER: “Hui cuinarem la millor recepta per a aconseguir xics joves més igualitaris”.\nIniciativa: Presentació d’una “Guia sobre noves masculinitats” elaborada per al seu ús en els I.E.S.\n19 d'abril, dilluns - NOVELDA\nTALLER: “Hui cuinarem la millor recepta per a saber com detectar possibles casos de violències masclistes en el nostre entorn personal”.\nIniciativa municipal: Programa coeducatiu en centres educatius de Novelda.\n26 d'abril, dilluns - EL CAMPELLO\nTALLER: “Hui cuinarem la millor recepta per a conscienciar sobre les tòxiques conseqüències del masclisme”.\nIniciativa municipal: Presentació de la Campanya “El Campello contra la Violència de Gènere. Ja n’hi ha prou!”\n3 de maig, dilluns - VILLENA\nTaller: “Hui cuinarem la recepta per a millorar la resposta legal i assistencial a les víctimes de violències masclistes.”\nIniciativa: “Hui cuinarem la recepta per a millorar la resposta legal i assistencial a les víctimes de violències masclistes.”\n6 de maig, dijous - CALP\nTALLER: “Hui cuinarem la millor recepta per a combatre la violència sexual que pateixen les dones”.\nIniciativa municipal: Presentació de la campanya informativa #NiTrataNiTratosNiMaltratos amb motiu del 23 de Setembre, dia internacional contra el tràfic de dones i xiquetes amb finalitats d’explotació sexual.\n10 de maig, dilluns - SANT VICENT DEL RASPEIG\nRecepta: “Hui cuinarem la millor recepta per a conéixer la sexualitat real, desmuntar mites i fomentar relacions afectiu sexuals respectuoses i igualitàries en nuestras/os adolescents”\nIniciativa Municipal: Presentació del webinar “Assabenta’t”\n17 de maig, dilluns - MURO D'ALCOI\nRecepta: “Hui cuinarem la millor recepta per a erradicar els micromasclismes a través de la sensibilització a la ciutadania”\nIniciativa: Presentació de les 3 campanyes que s’estan duent a terme: Tallers sobre micromasclismes amb l’IES “Serra de Mariola”, accions per xarxes socials amb la ciutadania i accions per la ciutat.\n31 de maig, dilluns - IBI\nTaller: “Hui cuinarem la millor la recepta per a aconseguir xics i xiques jóvens més igualitaris.”\nIniciativa: Concurs de vídeos de tik tok “rodant per la igualtat i contra la violència de gènere”\n7 de juny, dilluns - SANTA POLA\nTaller: “Hui cuinarem la millor recepta per a posar en valor les emocions com a fórmules per a eliminar la violència”.\nIniciativa municipal: PROGRAMA “ABRAÇOS”. PROGRAMA DE RECUPERACIÓ DE DONES I MENORS VÍCTIMES DE VIOLÈNCIA DE GÈNERE A TRAVÉS DE LA TERÀPIA ASSISTIDA AMB GOSSOS\n14 de juny, dilluns - ORIHUELA\nTaller: “Hui cuinarem la millor recepta per a conscienciar a la joventut d’Orihuela sobre els beneficis d’unes relacions afectiu sexuals sanes.”\nIniciativa Municipal: Comptarem amb el visionat dels curts del Documóvil contra la violència de gènere “L’AMOR NO ÉS LA LLET”\n21 de juny, dilluns - ELDA\nTaller: Hui cuinarem la recepta perfecta per a oferir als nostres xiquets i xiquetes educació afectiu sexual\nIniciativa Municipal: Presentació dels tallers d’educació afectiu sexual per a alumnat d’infantil i primària i joc de taula educatiu JAIBU per a famílies i professorat.\nTria la sessió a què desitges inscriure’t en el desplegable de baix o crida’ns perquè t’inscriguem al telèfon 674 374 638\n---21 de juny ELDA\nPORTA'M AL FORMULARI D'INSCRIPCIÓ


TRANSGRESSIONS I REGRESSIONS\nLa transgressió marina és un esdeveniment geològic pel qual el mar ocupa un terreny continental, desplaçant la línia costanera terra endins. Aquestes inundacions es poden produir per causes tectòniques o climàtiques principalment. El procés oposat a la transgressió és la regressió, i és quan el nivell del mar descendeix relativament, exposant terrenys abans submergits.\nUna transgressió sempre va acompanyada pel dipòsit de sediments marins sobre el territori envaït, per exemple afavorint les fàcies carbonatades típiques de plataforma continental sobre sediments terrígens dipositats en un ambient costaner o fluvial previ. Així, una transgressió es revela a la columna sedimentària quan hi ha un canvi de mur a sostre, es a dir de més antic a més recent, de fàcies de costa (com gresos amb ripples d'oscil·lació) a d'altres de plataforma (com a una alternança de margues i calcàries). Una regressió crea un patró oposat, amb fàcies de costa canviant a fàcies continentals.\nEl registre estratigràfic conserva indicis de les transgressions i regressions, essent amb freqüència fàcilment identificables, a causa de les condicions úniques requerides per dipositar cada tipus de sediment.\nA la comarca d'Els Ports després de la sedimentació dels materials marins de la Formació Calcàries i Margues de Les Artoles (carbonats grisos), hi ha una regressió que donarà lloc a la formació dels dipòsits continentals de la Formació Argiles de Morella (argiles vermelles). Dintre d'aquesta formació trobem seqüències transgressiu-regressives de quart i cinquè ordre. Finalment un nou període transgressiu de major magnitud donarà lloc als dipòsits de la Formació Calcàries i Margues de Xert sedimentats en un ambient marí de plataforma soma.


Intercanvi de Bandes Joves a Bocairent per tancar el curs – Associació Unió Musical Bocairent\nEl passat diumenge 8 de juliol, la banda jove de l’AUMBocairent va organitzar un concert d’Intercanvi amb la banda jove amiga de la Unió Musical de Muro. En una vesprada calorosa, el CEIP Lluís Vives de Bocairent va ser l’escenari triat per poder celebrar el primer concert d’intercanvis entre les dos entitats. Abans de la celebració del propi concert, les dos bandes juvenils van poder realitzar un passacarrer pels carrers de Bocairent. La banda de Muro va interpretar Segrelles i la de Bocairent Tayo.\nAmb la presentació de Ma Amparo Molina, membre de la Unió Musical amb el clarinet, es va donar pas al concert. Primerament, la banda que va iniciar el seu repertori foren els de Muro amb Juan Gadea al capdavant. Cal recordar, que els amics de Muro van vindre amb la presència de l’antic director titular Jose Vte Moltó i l’alcadessa del poble. Les peces triades foren:\nAñorando a Muro (Juan Alborch)\nEduardo Borras(Fco. Esteve Pastor)\nEn segon lloc, els amfitrions van tancar la vesprada de la mà del director titular Toni Úbeda. Les peces elegides per a poder interpretar davant un nombrós públic foren:\nTeresa Silestre( Mario Roig)\nStar wars ( OST)\nCarlo Magno (OST)\nEl concert finalitzà amb el desig de trobar-se a la tornada de l’intercanvi el proper 15 de Juliol. Aquesta ocasió també estaran les bandes jove de la Unió Musical Contestana i de la Unió Musical de Planes. A continuació vos deixem un seguit de fotografies de l’Intercanvi realitzades per Blai Vanyó.


Fora la justícia patriarcal dels nostres cossos, de la nostra vida i del nostre territori! / Feministes per la Independència\nWritten by Redacció La Independent\tThursday, 10 October 2019 17:16\nCa la Dona dóna suport al manifest i us convidem a sumar-vos-hi i adherir-vos-hi. Aquest manifest és una crida a totes les Feministes contra la repressió de l'Estat espanyol que vulnera de manera sistemàtica els drets més elementals de les persones.\nPosem en el centre allò que ens uneix: drets i llibertats – el dret a decidir sobre els nostres cossos, les nostres vides i el nostre país – més enllà de les sigles, de les identitats polítiques, de si som o no independentistes.\nEl que ara està en joc són els drets socials que tant ens ha costat aconseguir al llarg de la història feminista. Aquests drets i la nostra llibertat com a dones i com a ciutadanes són innegociables i irrenunciables.\nEls drets socials són drets humans de totes i per a totes les persones sigui quina sigui la seva procedència o identitat nacional, la seva orientació sexual, la seva cultura...\nEs tracta de drets a una ciutadania lliure de decisions polítiques racistes i excloents. Cap persona és il·legal i cap persona pot ser perseguida, imputada, represaliada i empresonada per les seves idees polítiques.\nNo podem permetre que siguin vulnerats els drets dels pobles a la seva autodeterminació, a decidir el seu futur lliurement.\nLa justícia institucional criminalitza i estigmatitza qualsevol persona que sigui dissident o desobedient, saltant-se la presumpció d'innocència per tal de voler-nos submises i obedients. Ho estem veient a casa nostra, amb les preses i presos polítics, amb les persones imputades i represaliades, algunes encara en espera de judici.\nLa justícia ens afecta a totes, com les dones represaliades del "coño insumiso", els joves d'Alsasua... i com en molts altres casos en els quals podem veure clarament reflectida la justícia patriarcal que castiga qualsevol desobediència.\nL'Estat espanyol és hereu del franquisme que encara impregna les institucions i, amb la llei mordassa, amb l'aplicació de l'article 155 i amb altres mesures de caire repressiu i punitiu, continua controlant la vida de totes nosaltres, la vida i la llibertat de les dones que sempre hem estat transgressores.\nA pocs dies de la sentència sobre les preses i presos polítics, volem expressar la nostra inquietud i el nostre rebuig, perquè, sigui quina sigui aquesta sentència, el que pretén és crear simbologia judicial patriarcal, deixant ben clar qui ostenta el poder, qui mana i qui són els súbdits.\nAmb aquest manifest us convidem a sumar-vos a expressar el rebuig a la repressió i a la politització de la justícia. Us encoratgem a adherir-vos a aquest manifest per tal de fer palesa la nostra força i la nostra solidaritat feminista com ho hem fet en moltes altres ocasions, sense excloure ningú, escoltant i escoltant-nos i posant en el centre la sororitat i les solidaritats compartides.\nFora la justícia patriarcal dels nostres cossos, de la nostra vida i del nostre territori!\nContent View Hits : 21585863


El Departament de Cultura, Patrimoni i Política Lingüística reafirma el seu compromís amb el sector amb el pressupost per a 2021 - Consell de Mallorca\nnull El Departament de Cultura, Patrimoni i Política Lingüística reafirma el seu compromís amb el sector amb el pressupost per a 2021\nPressupost Departament de Cultura, Patrimoni i Política Lingüística\nEl Departament de Cultura, Patrimoni i Política Lingüística reafirma el seu compromís amb el sector amb el pressupost per a 2021\nL’any que ve es destinaran 18,4 milions al sector cultural i de protecció del patrimoni i foment del català\nEl Departament de Cultura, Patrimoni i Política Lingüística consolida el creixement del 10 per cent del seu pressupost als pressupostos d’enguany per al pròxim exercici. Així, manté les partides que serviran al sector per a la creació i programació d’esdeveniments culturals, la protecció del patrimoni i el foment de l’ús del català, ja sigui a través dels ajuntaments, entitats, empreses o particulars. Segons ha destacat la vicepresidenta i consellera de Cultura, Patrimoni i Política Lingüística, Bel Busquets, “els comptes reafirmen el nostre compromís amb el sector i amb facilitar que la cultura arribi a totes les mallorquines i mallorquins, alhora que vetllam per la protecció del nostre patrimoni i promovem l’ús del català”.\nAixí, el pressupost total del departament ascendeix a 25,8 milions d’euros, dels quals 7,4 corresponen a la partida de personal i 18’4 serviran per a dinamitzar el sector cultural i la protecció del patrimoni i de la llengua. D’aquests, 14,7 milions d’euros corresponen a Cultura, 2 milions d’euros a Patrimoni, 1,11 milions d’euros a Política Lingüística i 625.000 euros a la secretaria tècnica.\nLa Direcció Insular de Cultura comptarà el 2021 amb un pressupost de 14,7 milions d’euros. Amb aquesta quantitat, manté totes les línies de subvenció per al desenvolupament de la creació, producció i explotació d'activitats culturals i la seva divulgació, tant les destinades a associacions sense ànim de lucre, empreses i ajuntaments. Amb un total de 16 convocatòries i un pressupost de 3,7 milions d’euros. També es mantenen les aportacions a diferents entitats a través de subvencions nominatives, amb una partida d’1,6 milions d’euros.\nEls organismes depenents d’aquesta direcció insular també mantenen el seu pressupost. Els comptes de 2021 del Teatre Principal ascendeixen a 5,6 milions d’euros, que donades les circumstàncies actuals reforçaran la producció i coproducció pròpia amb l’objectiu de reactivar el sector illenc.\nLa Fundació Mallorca Literària comptarà amb 683.300 euros per a activitats, el Museu de Mallorca 248.400 euros (no inclou personal ni manteniment, neteja, seguretat, etc.), el Museu Marítim tendrà 529.000 euros.\nD’altra banda, la Direcció Insular de Patrimoni comptarà amb un pressupost de 2 milions d’euros i manté les ajudes per a la conservació i difusió del patrimoni arqueològic i dels béns culturals, dotades amb 1,2 euros i consolida les subvencions creades enguany per a la recerca en matèria arqueològica i paleontològica. Així mateix, continuarà la feina de la Comissió Mixta amb el Bisbat per a la conservació de béns eclesiàstics.\nAmb un pressupost d’1,11 milions d’euros, la Direcció Insular de Política Lingüística es manté el pressupost de 79.000 euros per als Premis Mallorca, que s’havia incrementat enguany, i es preveuen 135.000 euros per posar en marxa el servei de dinamització lingüística. A més, com a novetat, es dedicaran 40.000 euros a una convocatòria d'ajuts per a projectes relacionats amb la celebració del 500 aniversari de les Germanies a Mallorca. El 2021 es recuperaran els ajuts de foment de l'ús del català per a empreses i entitats, amb 150.000 euros, i es mantenen els ajuts a la producció editorial i fonogràfica, amb 300.000 euros de pressupost.


Ruta Mes de mil fonts\n07:50 | 20/10/2020\nMURA - MES DE MIL FONTS\nRecorregut que ens portarà a conèixer algunes de les moltes fonts naturals que ragen a les rodalies de Mura, i també les restes d'un antic molí fariner i d'un forn de calç. És un itinerari immers en un paisatge molt fresc i frondós.\nL'itinerari comença al Centre d'Informació de Mura. Baixem pel carrer de La Coma fins a les antigues escoles, travessem la riera de Nespres i seguim les etiquetes de color verd. Prendrem el viarany paral·lel al curs d'aigua. El primer desviament a la dreta segueix la vall de la riera de Nespres, travessant una zona de feixes abandonades. A mà dreta veiem el raval de Mura, i unes escales ens pugen a la font de la Mascarosa. Travessem tota l'esplanada de la font i descendim per unes altres escales situades just a l'altra banda de les que ens hi ha dut. Girem cent vuitanta graus i seguim un corriol molt estret, a tocar de la riera on sota d'una noguera, hi ha la font del mateix nom i al costat hi trobarem un antic molí fariner.\nA l'altra banda de la riera hi ha l'Àrea d'Esplai de la riera de les Nespres. Voregem el molí per l'esquerra, resseguint l'antiga bassa, i desfem el camí que hem fet per tal de retornar al camí principal. Continuem per aquest corriol principal fins que, pocs metres després, ens apareix un trencall a la dreta que ens durà a la font de la Coma.\nTornem enrere i continuem endavant pel camí principal. Enfilem vall amunt i trobem un trencall a mà esquerra que seguirem i, tot seguit, en prendrem un altre a la dreta. En aquest tram podem veure les ruïnes d'un vell forn de calç i després la font de la Blanquera, que és un petit salt d'aigua. Continuem i després de baixar diverses feixes, s'arriba al trencant que ens durà a la font del Foradot. Descendint el camí trobarem la font del Formatget.\nAcabarem el recorregut a la plaça principal del poble al costat de l'Església de Sant Martí.\nData de l'última actualització: 16/06/2014 07:06\nMés de mil fonts Fitxer [pdf - 1306KB]


Un taller ajuda les famílies a integrar la discapacitat amb la creació i el joc | Mataró Audiovisual\nUn taller ajuda a integrar la diversitat funcional amb la creació i el joc\nRedacció dl., 29/04/2019 - 14:52\nEl Cafè del Mar de Mataró ha acollit aquest dissabte un taller d’art-teràpia gratuït de la Fundació Bertín Osborne adreçat a famílies de nens i nens amb discapacitat. Aquest tipus de tallers, organitzats amb el suport de l’Obra Social La Caixa, es basen en la idea que la creació artística ajuda a desenvolupar les capacitats motores, intel·lectuals, sensorials, socials i afectives. Però també utilitzen el joc per crear nexes entre les famílies.\nEn el cas de Mataró, els més petits han pogut compartir una bona estona amb els seus pares i germans i expressar la seves sensacions mitjançant recursos plàstics com la pintura, el dibuix o el modelatge. En alguns casos, també han pogut relacionar-se amb d’altres nens i nenes i compartir l’experiència.\nEl cantant Bertín Osborne i la seva dona, Fabiola Martínez, tenen un fill amb discapacitat i van decidir crear aquesta fundació, en trobar-se - ara fa deu anys- que hi havia moltes entitats enfocades en els més petits i no en les famílies.\nPerò la Fundació Bertín Osborne va més enllà dels tallers. La seva funció és acompanyar les famílies. Per això, s’informa de les seves necessitats i els dona estris per al seu dia a dia, com assessorament jurídic, formació o coneixements sobre la gestió del temps.\nAquesta és la primera vegada que la Fundació Bertín Osborne porta un dels seus tallers a Mataró, un fet que ha estat possible gràcies a la col·laboració d’una família de la ciutat. Fins ara, la fundació ha organitzat els tallers d’art-teràpia a cinc ciutats espanyoles, on s’han beneficiat unes 400 persones.\nInforma: B.Doñate / L.Barroso\nFundació Bertín Osborne\nUna setantena de socis de Sant Lluc per l'Art participen a la col·lectiva 15x15\n“Fins a tres-cents” exposa obres de 35 artistes de la comarca


Noticias de Paeria » Paeria.es - Ayuntamiento de Lleida Notícies » Ajuntament de Lleida » Isidre Esteve seguirà compromès amb Lleida un any més\nLleida, 15 octubre de 2018\nIsidre Esteve seguirà compromès amb Lleida un any més\nData de publicació: 7/11/2017\nL’esportista lleidatà signa el conveni de patrocini amb l’Ajuntament de Lleida que el vincula amb la ciutat i els seus valors turístics i culturals i, alhora, promociona Lleida i la seva marca en l’àmbit nacional i internacional\nL’alcalde de Lleida, Àngel Ros, ha presidit la signatura del conveni de col·laboració i patrocini de la Paeria amb Isidre Esteve, que continuarà sent ambaixador de Lleida i seguirà contribuint a la difusió dels valors turístics i culturals de la ciutat\nAquesta col·laboració s’emmarca en les accions de la campanya Lleida Sport & Emotion que promou potenciar la ciutat de Lleida com a seu d’esdeveniments esportius i vinculant els ambaixadors a les línies de treball de promoció turística de la ciutat\nEl paer en cap ha posat de relleu que “l’Ajuntament de Lleida està molt orgullós que l'Isidre Esteve porti el nom de la ciutat arreu del món"\nTall de veu de l'alcalde de Lleida, Àngel Ros, sobre la renovació del conveni d'Isidre Esteve amb el programa Sport&Emotion (702,9 KB)\nTall de veu d'Isidre Esteve sobre la seva renovació amb el programa Sport&Emotion (751,9 KB)\nL’alcalde de Lleida, Àngel Ros, acompanyat del tinent d’alcalde i regidor de Promoció de la Ciutat, del Comerç, del Turisme i de l’Ocupació i l’Emprenedoria, Rafael Peris, ha presidit la signatura del conveni de col·laboració i patrocini de l’Ajuntament de Lleida amb Isidre Esteve, que continuarà sent ambaixador de Lleida i seguirà contribuint a la difusió dels valors turístics i culturals de la ciutat. Així, doncs, aquesta col·laboració s’emmarca en les accions de la campanya Lleida Sport & Emotion que promou potenciar la ciutat de Lleida com a seu d’esdeveniments esportius i vinculant els ambaixadors a les línies de treball de promoció turística de la ciutat.\nEl paer en cap ha posat de relleu que “l’Ajuntament de Lleida està molt orgullós que l'Isidre Esteve porti el nom de la ciutat arreu del món i, a més, és un esportista que tramet els valors de l’esforç, de la igualtat i que les diferències que hi ha entre les persones no són cap obstacle per competir al més alt nivell” (tall de veu Àngel Ros). Per la seva banda, Isidre Esteve ha subratllat que “per a mi és un plaer renovar la col·laboració amb Lleida perquè valoro la relació i el suport continu que he tingut amb la Paeria des del 1998. Aquest recolzament és imprescindible per continuar vinculat al món de la competició, que és la meva vida, i em motiva per disputar el Dakar 2018”. (tall de veu Isidre Esteve)\nL’acord de col·laboració entre la Paeria i els esportistes estableix que Turisme de Lleida els patrocina i ajuda en la difusió de l’activitat professional. Així mateix, el document preveu que l’esportista patrocinat és representant de Lleida en les campanyes i esdeveniments organitzats on hi participi Turisme de Lleida, la cessió de la seva imatge per a les campanyes de comunicació i presència en els esdeveniments públics de Turisme de Lleida i la inclusió dels elements publicitaris de Lleida en el seu equipament esportiu.\nEl conveni s’emmarca dins el programa Lleida Esport&Emotion, un projecte que porta a terme Turisme de Lleida que pretén diversificar el segment de clients, posicionant la ciutat com a seu d’esdeveniments esportius tant de caràcter nacional com internacional. Lleida ha acollit els darrers anys la celebració d’una àmplia varietat d’esdeveniments esportius com la Futsal, Màsters de Tennis, Volta Ciclista a Espanya i a Catalunya, Davis Cup, Copa Federació o la Copa del Rei d’Hoquei, entre altres.\nA més d’Isidre Esteve, Lleida compta amb més esportistes que porten el nom de la ciutat al món com, per exemple, Carles Pigem, Àlex Márquez o Saül Craviotto i, recentment, altres esportistes emergents com són el pilot de trial Joan Farré, el pilot de supermotard David Giménez, la jugadora de pàdel Laia Bonilla, la nedadora Paula Juste, la jugadora d'esquaix Marta Latorre; Ruben Cabanillas, que competeix en la modalitat esportiu de jiu jitsu, així com les germanes Teixidó, tennistes\nIsidre Esteve va néixer a la Seu d’Urgell el 1972 i entre el seu palmarès compta amb els campionats d’Espanya d’Enduro i de Raids (1992 i 1999), sis vegades campió de la Baja Espanya-Aragón (1998, 2000, 2001, 2003, 2005 i 2006), subcampió d’Europa d’Enduro (1995), ha participat 11 vegades en el Ral·li París-Dakar. El 24 de març del 2007 va patir una greu lesió mentre participava al Ral·li d’Almeria que el va deixar paraplègic, la qual cosa no l’ha impedit seguir competint demostrant el seu esperit de superació i va ser campió d’Espanya de Ral·lis Tot Terreny en la modalitat de buggies al novembre del 2013. Prova de la seva actitud d’autosuperació i lluita continuada per assolir els seus objectius ha publicat diversos llibres com “No t’aturis mai” (2013), “Imparable. Pilota tu vida hacia donde tú decidas” (2013) i “La sort del meu destí” (2008)\nA la signatura del conveni també han assistit els regidors Paco Cerdà, Ángeles Ribes i Dolors López.


Barcelonès Nord. Veïns de Dalt la Vila s'oposen a les primeres reformes del barri\nLa Generalitat ja ha subhastat les obres, que començaran a final de juny\nUn grup de veïns s'oposen al projecte d'urbanització de les places de la Constitució i de la Font, primeres actuacions del pla especial de millora urbana del barri de Dalt la Vila de Badalona. Fins i tot van presentar al·legacions, que van ser desestimades perquè van entrar fora de termini. El projecte va ser aprovat la setmana passada en junta de govern. La Generalitat ja ha subhastat les obres, que començaran en les properes setmanes i s'acabaran abans de l'inici del proper curs escolar.\n+ Imatge d'arxiu de la plaça de la Constitució, que s'urbanitzarà aquest estiu. Foto: SARA MUÑOZ\nUna vuitantena de veïns van presentar fa dues setmanes al·legacions al projecte d'urbanització de la plaça de la Constitució i la plaça i el carrer de la Font. Aquestes persones consideren que hi ha altres prioritats al barri, com ara les voreres dels carrers de Barcelona, de la Font i de Dalt, i demanen «coherència en les pavimentacions», de la mateixa manera que s'estableix una carta de colors per a totes les façanes del barri. «No considerem adequada la decisió de posar bancs a la plaça, que poden ser font de conflictes», és una altra de les al·legacions presentades, així com considerar suficient una «actuació superficial sobre la pavimentació existent». Aquest grup de veïns, finalment, exigeix que s'informi directament els veïns de les places sobre els projectes que els afectin. Fonts de l'Ajuntament de Badalona van explicar que les al·legacions s'havien desestimat perquè s'havien presentat fora de termini.\n«NO A UN PARC TEMÀTIC»\nJosep Duran (PSC), regidor en funcions de Cultura i del districte, va reconèixer ahir «el dret a opinar» dels veïns, però va defensar aferrissadament el projecte: «Sempre hem dit que Dalt la Vila no pot ser un parc temàtic, no ho podem fer tot com si fóssim al segle XVIII o XIX», va dir. El regidor va rebutjar les crítiques de manca d'informació i va recordar que s'havien fet tots els passos, tant els legals d'exposició pública com les trobades amb els veïns i un consell d'entitats de districte. Duran també va recordar que les millores s'estendran a tot el barri «com una taca d'oli».\n>Barcelonès Nord. El nucli històric amb fanals actuals\n>La reforma de Dalt la Vila topa amb l'oposició dels veïns del barri


Cita ERC-CUP: sintonia per avançar cap a la República pel carril esquerre\nBarcelona. Dimecres, 17 de febrer de 2021. 17:25\nActualitzat: Dimecres, 17 de febrer de 2021. 19:07\nAl llarg de tota al campanya, ERC va esmerçar esforços en defensar la necessitat que el camí cap a la República avancés pel carril esquerre. El resultat de les eleccions ha avalat la seva aposta. Aquest migdia, els republicans han estrenat la ronda de contactes per formar un nou Govern amb la CUP. Totes dues forces coincideixen en la necessitat que cal desplaçar el centre de gravetat del procés independentista cap a l'esquerra. Una constatació que deixa Junts com a convidat de pedra.\nEls equips negociadors d'ERC i la CUP, conformats d'una banda per Sergi Sabrià, Marta Vilalta, Laura Vilagrà i Josep Maria Jové i, de l'altra per Carles Riera, Eulàlila Reguant, Pau Juvillà i Xavier Pellicer, s'han reunit aquest dimecres a les dues del migdia per analitzar l'escenari obert després del 14-F i la viabilitat d'un govern de front ampli com proposa Pere Aragonès. De moment, les converses estan a les beceroles, ha estat només una primera presa de contacte i s'han emplaçat a tornar-se a veure aquesta setmana. Sobre la taula, l'exigència de la CUP de reformar el model de seguretat, arran de l'actuació dels Mossos per sufocar els disturbis de les manifestacions per Pablo Hasel. El debat sobre la conveniència d'entrar a govern o quedar-se a oposició és viu a la formació anticapitalista. Endavant està en contra de fer el pas, mentre que Poble Lliure i Guanyem -el partit de Dolors Sabater- ho veurien bé si es compleixen les seves condicions.\nSegons fonts coneixedores de la trobada, les delegacions dels dos partits han constatat que el resultat de les eleccions evidencia la voluntat clara dels catalans d'un gir cap a l'esquerra en les polítiques, així com la determinació per seguir fent passos cap a la independència. El fet que ERC hagi triat la CUP per obrir converses respon a la intenció de deixar clar a Junts que, a partir d'ara, qui portarà la veu cantant seran les forces d'esquerres. Incorpora, a més, el missatge als de Puigdemont que aquest cop no hi haurà un repartiment de cadires al 50% com havia passat fins ara. Fins aquest migdia, a Junts no havien rebut encara cap trucada d'ERC.\nNegociació a quatre bandes\nL'objectiu d'ERC és aconseguir formar un govern que vagi més enllà de l'independentisme, sumant la CUP i Junts, però també els comuns. Al llarg d'aquesta setmana hi haurà reunions amb la resta d'actors, tant per part dels republicans com de la CUP. De moment seran trobades bilaterals de tots amb tots, a excepció de Junts i comuns que es veten mútuament.\nEls d'Oriol Junqueras asseguren que la cita ha servit per prendre la temperatura a les relacions entre els dos partits, així com per establir les bases de la negociació que ha d'arrencar a partir d'ara. Per part seva, els anticapitalistes tenen previst reunir-se durant els pròxims dies, a part d'amb els comuns i Junts, amb organitzacions, agents cívics i socials i entitats diverses.\nGovern sense Junts\nPer bé que la voluntat d'ERC és una gran coalició, l'operació és extremadament complexa, per no dir impossible. Si el govern a quatre no fructifica, la pregunta és què prioritzaran els republicans. Hi ha tres escenaris possibles, un govern només amb independentistes, que comptaria amb una majoria de 74 diputats, la reedició del pacte de la passada legislatura només amb Junts, que es quedaria a 3 escons de la majoria, o una coalició només d'esquerres sobiranistes, entre ERC, CUP i comuns, que també estarien en minoria amb 50 diputats.\nA les files d'ERC creixen les veus que aposten per aquesta darrera alternativa. És el cas, per exemple, de Joan Tardà o Gabriel Rufian. Ara bé, perquè pogués fer-se realitat, caldria la participació des de fora d'un quart grup parlamentari. I aquí els únics amb prou força per decantar la balança serien el PSC (33) o Junts (32). Sense algun dels dos no seria possible tombar els vots contraris a una investidura. Ara mateix sembla improbable que socialistes i junters puguin posar-s'hi bé per a una operació d'aquestes característiques. Encara que la política catalana ens ha ensenyat que, com el Mago Pop, res és impossible.


PUBLICACIONS EDUARD NOGUES: Espanya perd competitivitat: les pujades d'impostos disparen els preus, la pujada de preus a Espanya fruit de l'augment d'impostos i d'alguns marges empresarials, fa retrocedir el guanyat amb la baixada de salaris, salaris i jornades laborals que comencen a semblar-se a tercer mundistas.\nEspanya perd competitivitat: les pujades d'impostos disparen els preus, la pujada de preus a Espanya fruit de l'augment d'impostos i d'alguns marges empresarials, fa retrocedir el guanyat amb la baixada de salaris, salaris i jornades laborals que comencen a semblar-se a tercer mundistas.\nLa rebaixa de salaris com a fórmula per guanyar competitivitat ha quedat anul · lada amb l'arribada de l'estiu. Els salaris han seguit caient però les xifres demostren que l'economia espanyola no només no està guanyant competitivitat sinó que la perd a un ritme del 0,9% davant 2012. Dos factors expliquen que Espanya estigui desfent el camí: primer, l'encariment de l'euro (0,5%) i segon, les pujades de preus fruit de l'augment d'impostos i de l'augment de marges de les empreses (0,4%).\nEn la batalla pel mercat europeu, els productes Made in Spain s'estan encarint més que en cap país de la zona euro, segons reflecteix l'Informe Trimestral de Competitivitat que elabora el Ministeri d'Economia referent al segon trimestre del 2013. "Des d'agost de 2012 la taxa interanual d'Espanya se situa per sobre de la de la Zona Euro".\nL'impacte de la pujada d'impostos s'està deixant notar en els preus però estan sent també els creixents marges d'algunes empreses dels que encareixen l'indicador més important per mesurar la competitivitat espanyola: els preus. Així, per exemple, els marges bruts de la distribució de gasolina han pujat un 31% fins a l'abril mentre que els del gasoil han crescut un 13%. El mateix Banc Central Europeu ha advertit a l'Executiu espanyol perquè vigili alguns marges empresarials que, a la llum de les últimes dades, expliquen la meitat de l'encariment i, sobretot, anul · len l'esforç fet pels treballadors que-segons el quadre macroeconòmic del Executiu-van veure com la remuneració per assalariat queia un 0,3% el 2012.\nLa pèrdua de competitivitat de l'economia espanyola es deixa sentir també fora de les fronteres europees. La fortalesa de l'euro explica aquest retrocés en els mercats internacionals. L'euro s'ha apreciat un 4,9% enfront la lliura esterlina, un 2,3% enfront la corona txeca i un 0,6% enfront del forinto hongarès fins al mes de juny, mercats als quals exporta nostre país.\nPublicat per Eduard Nogués a 20:31


Les festes d'Algar de Palància fan història amb el 800 aniversari de l'Ordre de la Merc�\nArriba el mes de setembre i amb ell les festes d'Algar de Palància en honor a la Mare de Déu de la Mercé i als copatrons Sant Pere Nolasc i Sant Ramon Nonat. Però enguany ho fan per la porta gran ja que es compleixen 800 anys de la fundació de l'Ordre de la Mercé. Per aquest motiu, l'Ajuntament i els veïns i veïnes de la localitat han preparat una sèrie d'actes i activitats per engrandir més les festes patronals.\nL'ofrena de flors a la Mare de Déu de la Mercé; la trobada de danses del Camp de Morvedre; l'actuació de la Banda Municipal de Música de València; la Trobada de Cronistes i Investigadors del Camp de Morvedre; la participació d'Algar en el 'Simposio Histórico La Orden de la Merced 800 años' a la Universitat Sant Pacià de Barcelona , i les I Jornades Internacionals d'Història d'Algar són les novetats del programa festiu, que junt als actes tradicionals que es vénen celebrant tots els anys, conformen unes festes patronales que passaran a la història.\nEls actes festius van començar el dia 2 de setembre amb el concert extraordinari a l'Auditori Municipal Joaquín Rodrigo, a càrrec de l'Agrupació Músic-Cultural d'Algar, per a l'elecció per votació popular de la marxa procesional. El guanyador va ser Enrique Pastor Celda de Palma de Mallorca, i la seua composició ja forma part del patrimoni municipal. L'Agrupació Músic-Cultural d'Algar interpretarà la nova marxa durant la tradicional processó de la imatge de la Mare de Déu de la Mercé, portada pels 'turcs' i acompanyada dels 'turquets', que es durà a terme el dissabte 22 de setembre, i a la qual assistirà el propi compositor guanyador.\nHui divendres comença el cap de setmana de bous al carrer. A les 23 hores hi haurà bou embolat de la ramaderia La Espuela d'Onda. I demà dissabte 15 de setembre, a les 13:30 hores, es farà una entrada i prova de bous de la mateixa ramaderia.\nPer la vesprada, a les 17 hores, els aficionats als actes taurins podran gaudir d'una exhibició de ramat i, a les 18:30 hores, d'una desencaixonada d'un bou organitzada per la Penya Cerril. Per la nit, a les 24 hores, un bou embolat tancarà els actes taurins que compten amb la col·laboració dels Majorals 2018, d'un grup de joves voluntaris i de la Penya del Bou de Setembre.\nEls actes religiosos en honor a la Mare de Déu de la Mercé i als copatrons Sant Pere Nolasc i Sant Ramon Nonat es celebraran el divendres 21, el dissabte 22 i el diumenge 23 de setembre. La festivitat de Sant Pere Nolasc i Sant Ramon Nonat es durà a terme el divendres 21 de setembre. La jornada començarà a les 12 hores amb una missa en honor als copatrons cantada pel Cor de Nostra Senyora de la Mercé d'Algar de Palància.\nA les 14 hores es farà un volteig de campanes i una mascletà en l'antiga carretera N-225, a les proximitats del pont sobre el riu Palància i la cisterna, a càrrec de la pirotècnia Peñarroya de la Vall d'Uixó.\nI com a novetat, a les 18 hores es farà l'ofrena de flors a la Mare de Déu de la Mercé amb la participació de les associacions i entitats d'Algar de Palància i de tots els veïns i veïnes i amics del poble que ho desitgen. L'acte comptarà amb la participació de l'Agrupació Músic-Cultural d'Algar.\nUn altre plat fort de la programació de les festes patronals d'enguany serà el concert extraordinari de la Banda Municipal de Música de València al Centre Cívic (antiga cooperativa), a les 19:30 hores.\nI per a concloure la jornada del divendres 20 de setembre es podrà gaudir d'una actuació del mag Yunke, també al Centre Cívic, a les 23 hores. A continuació, pels carrers de la població es farà la Nit d'Albaes a càrrec del grup Germans Caballer de Sagunt.\nLa festivitat de la Mare de Déu de la Mercé es celebrarà el dissabte 22 de setembre. L'Ajuntament d'Algar de Palància ha recuperat la despertà que recorrerà els carrers de la població amb masclets i amb la música de l'Agrupació Músic-Cultural del poble, a les 8 hores. I mitja hora després, es realitzarà el rosari de l'aurora.\nLa festa continuarà amb una cercavila a càrrec de l'Agrupació Músic-Cultural d'Algar, a les 11:30 hores, la qual recollirà a les autoritats locals i membres de la Junta d'Obres Parroquials que junts aniran a l'església per a celebrar la missa en honor a la Mare de Déu de la Mercé, cantada pel Cor Nostra Senyora de la Mercé d'Algar. Cal destacar que l'acte comptarà amb l'assistència de religiosos de l'Ordre de la Mercé.\nPer la nit, després de la cercavila, començarà la tradicional processó de la imatge de la Mare de Déu de la Mercé, portada pels 'turcs' i acompanyada dels 'turquets'. A l'acte està previst que assistisca el president de la Diputació, alcaldes i polítics de la comarca i, de forma excepcional, les falleres majors de la Falla de la Mercé de la ciutat de València. A més, i com és tradicional, l'acte comptarà amb la participació de l'Agrupació Músic-Cultural d'Algar i del grup de danses La Solana d'Algar, amb tabal i dolçaina, que ballarà la dansà al llarg de la processó.\nCal destacar que l'Ajuntament d'Algar de Palància està duent a terme els tràmits per a declarar la processó Bé d'Interés Local.\nI per últim, el diumenge 23 de setembre es realitzarà la missa en record dels difunts. Per als més menuts hi haurà un parc infantil a la plaça Major, a partir de les 12 hores, i per la vesprada, la Trobada de Danses del Camp de Morvedre. Una traca posarà punt i final a les festes que passaran a la història d'Algar de Palància pel 800 aniversari de la fundació de la Mercé.


Cop d'efecte del President Puigdemont davant del TGUE - XCatalunya.cat\nCop d’efecte del President Puigdemont davant del TGUE\nL’expresident de la Generalitat i eurodiputat de Junts, Carles Puigdemont, ha demanat aquest divendres al Tribunal General de la Unió que li retorni la immunitat de forma cautelar per evitar una nova detenció com la d’Itàlia. Com ja havien avançat, l’equip d’advocats de Puigdemont ja ha registrat la sol·licitud de cautelars al TGUE, segons confirmen des del mateix tribunal.\nÉs la segona vegada que reclama protecció a Luxemburg, que al juliol va considerar innecessari que Puigdemont conservés de forma provisional la immunitat mentre es resolen diversos casos relatius l’euroordre del Tribunal Suprem. Llavors, va considerar que el procediment d’extradició estava “suspès” i que no hi havia risc de detenció o execució de les euroordres.\nLa primera vegada que Puigdemont va demanar mesures provisionals, al juny, el TGUE va trigar només un dia en concedir-li la immunitat de forma cautelaríssima. Després va passar dos mesos fins que es va pronunciar sobre les cautelars. De totes maneres, des del tribunal no confirmen si aquest termini es podria repetir amb la segona sol·licitud de cautelars.\n“No hi ha res que suggereixi que les autoritats judicials a Bèlgica o les autoritats d’algun altre estat membre puguin executar les ordres europees de detenció”, estipulava el vicepresident del TGUE.\nParalització a l’espera de Luxemburg\nTags: Puigdemont, TGUE\n1 pensamiento sobre “Cop d’efecte del President Puigdemont davant del TGUE”\nRetroenllaç: La llista de països que va dir NO a l'Estado español quan van intentar (sota mà) atrapar el President Puigdemont - XCatalunya.cat


Taller 'Tècniques avançades de creació i producció musical: the final touch' *NOU* | Guía BCN: agenda de actividades, directorios y cursos de Barcelona Taller 'Tècniques avançades de creació i producció musical: the final touch' *NOU*\nProfessor: Guillem Pascual Pablo.\nA partir d'uns coneixements de so, enregistrament i mescla, aprofundirem en recursos com ara síntesi, events MIDI, programació i automatitzacions d'efectes, i manipulació d'àudio digital.\nL'objectiu és la producció d'una cançó finalitzada pel mercat digital.\nCal dur portàtil i auriculars.\ndimarts de 19:30 h a 21:00 h Entrada general de: 38.37 € Cal inscripció prèvia


Pep: "Ara el favorit de cara a la Champions és el Madrid"\nGuardiola es va mostrar convençut que tot i la situació de precarietat que té la plantilla actualment, amb els tres laterals esquerres lesionats o tocats, el Barça sortirà a atacar i a guanyar al Bernabéu.\nDAVID R. JOVER Barcelona. 24/04/2011 00:00\n260x366 Guardiola va acabar satisfet amb els seus homes tot i que el partit va ser fluix. / ALEJANDRO GARCÍA / EFE Guardiola va acabar satisfet amb els seus homes tot i que el partit va ser fluix. / ALEJANDRO GARCÍA / EFE\nAmb el cap ja pensant en la semifinal de la Lliga de Campions contra el Reial Madrid, Pep Guardiola va fer set canvis respecte a l'onze inicial de la final de la Copa del Rei. A excepció de Valdés, que és el titular en Lliga, Gaby Milito, Maxwell, Keita, Thiago Alcántara, Afellay i Jeffren van donar descans a homes com Messi, Xavi i Iniesta, que van jugar 33, 25 i 45 minuts. Guardiola, doncs, ho tenia tot mil·limetrat amb un únic pensament: que tots estiguin frescos de cara a dimecres al Bernabéu. Inclòs Villa, que va jugar 57 minuts.\nA la roda de premsa posterior al partit, Guardiola va destacar que el partit contra l'Osasuna va ser força "fluix", tot i que no tenia res a retreure als seus jugadors, ja que, segons el tècnic, "els jugadors que no disputen habitualment molts partits noten aquesta manca de ritme". Tot i així, Guardiola es va mostrar més que satisfet amb el rendiment dels seus i va acabar dient que per ser campió "tan sols fan falta dues victòries i un empat en els cinc partits que falten".\nDe cara a la Lliga de Campions, Guardiola es va mostrar molt prudent pel que fa al partit al Bernabéu assegurant que si l'equip surt a buscar un bon resultat pot sortir escaldat. "Si vas a Madrid buscant un resultat acceptable ells et poden acabar passant per sobre", va assegurar el preparador blaugrana.\nUna de les preocupacions més grans de Guardiola és la posició de lateral esquerre, perquè Maxwell va acabar amb molèsties al pubis i sense ell les opcions de cara a Madrid queden reduïdes a la tornada de Carles Puyol com a lateral si es recupera a temps de les molèsties.\nPer acabar va respondre amb to irònic una insinuació: "Si l'àrbitre de dimecres és portuguès Mourinho estarà content", va explicar un Guardiola que dóna com a favorit el Madrid de cara a l'eliminatòria de semifinals de la Champions. Il·lusió, compromís i ganes no en faltaran.


El nou reglament de participació ciutadana enfila la fase de negociació política | Reusdigital.cat diari de Reus. Notícies i actualitat del Camp de Tarragona\nEl document parteix del procés participatiu portat a terme entre la ciutadania ara fa dos anys\nLa regidora Flores, en una activitat sobre participació ciutadana.\nEl nou reglament de participació ciutadana de l'Ajuntament de Reus enfila els pròxims dies la fase de negociació política entre el govern municipal i els grups de l'oposició que ha de permetre completar l'elaboració d'aquest document. El projecte de reglament elaborat per la regidoria de Participació, Ciutadania i Transparència, que ara se sotmet a negociació política parteix de les aportacions que va fer la ciutadania durant el procés participatiu portat a terme ara fa dos anys.\nEl text servirà per actualitzar l'anterior reglament, de l'any 1986, per adaptar-lo a les noves formes de participació ciutadana d'acord amb un aprofundiment en l'exercici de la democràcia. En aquest sentit, millorarà el govern de la ciutat i les seves accions i permetrà fer efectives les polítiques basades en la participació ciutadana.\nEl nou reglament tindrà una vessant pedagògica per donar a conèixer tots els mecanismes i recursos de participació ciutadana de què disposa la ciutat. Al mateix temps, comportarà una regulació de nous mecanismes per fer efectiva la participació ciutadana en el debat i presa de decisions en molts àmbits que fins ara no preveien canalitzar l'opinió ciutadana.\nEl projecte de nou reglament inclou un primer àmbit de disposicions generals en què es defineix la vinculació de l'Ajuntament, els organismes autònoms i els seus ens dependents amb el document i la participació. En aquest apartat s'estableix que els actors legitimats per participar són les persones empadronades a Reus, les entitats i col·lectius amb o sense personalitat jurídica, inscrits en el Registre Municipal d'Entitats Ciutadanes, amb domicili a Reus i, finalment, qualsevol persona física o jurídica que tingui un interès legítim en una matèria o procediment administratiu concret, amb independència de la seva condició política o on estigui empadronada.\nPrecisament, el nou reglament proposa tot un seguit de nous instruments de participació ciutadana que podran facilitar l'accés dels veïns de Reus als mecanismes de governança i aproximaran la gestió diària municipal a la ciutadania.\nEls nous instruments de participació que s'introdueixen són múltiples i ben diversos i s'hi inclouen el dret de petició i la iniciativa popular, que pot consistir a proposar la realització d’un procés de participació; la realització d’una audiència pública; la introducció d’un o diversos punts per tractar a l’ordre del dia dels plens; la creació d’un òrgan de participació; la demanda d’una proposta d’acord d’un òrgan diferent del ple; l’aprovació d’una disposició normativa de caràcter general, i la celebració d’una consulta ciutadana. D'altra banda, també s'introdueix la figura del suport mínim de les signatures degudament acreditades.\nEl nou reglament que haurà de validar el ple municipal després de la fase de negociació política també es fa ressò de les consultes populars per via referèndum i de les consultes populars no referendàries, així com dels efectes de les consultes populars no referendàries.


El Barça tria Quique Setién per rellevar Ernesto Valverde - Empordà\nEl Barça tria Quique Setién per rellevar Ernesto Valverde\nEl club confirma el canvi a la banqueta a un quart de dotze de la nit després d'una jornada esperpèntica L'exentrenador del Betis agafa la banqueta fins al juny de 2022 i serà presentat avui a l'Auditori 1899\nagències 14.01.2020 | 06:30\nErnesto Valverde sortint ahir de la Ciutat Esportiva. EFE/Alejandro García\nErnesto Valverde sortint ahir de la Ciutat Esportiva.\nQuique Setién és l'escollit per rellevar Ernesto Valverde a la banqueta del FC Barcelona. El club va decidir ahir destituir el fins ara preparador durant una tensa junta directiva liderada per Josep Maria Bartomeu. Va ser una nova jornada esperpèntica, que començava amb Valverde dirigint l'entrenament, i que va seguir amb una reunió del preparador amb el president, i amb la reunió de la junta. D'entrada el Barça volia anunciar pels volts de les nou del vespre el canvi a la banqueta, però no va poder-ho lligar tot fins a un quart de dotze de la nit, una vegada va resoldre la liquidació del fins ara preparador.\nSetién serà presentat aquesta tarda (14.30) a l'Auditori 1899 de l'estadi i ja dirigirà l'equip en la doble sessió que s'ha programat. Debutarà diumenge contra el Granada al Camp Nou en partit de Lliga. D'entrada semblava que Quique Setién arribaria fins a final de temporada però el club va confirmar que té contracte fins al 2022, amb la qual cosa l'opció que Xavi Hernández agafi l'equip s'esvaeix a curt termini.\nFeia temps que el Barça valorava la possibilitat de despatxar Valverde, i amb el fracàs de la Supercopa, ha trobat l'excusa perfecta. A l'espera d'esdeveniments, el ja expreparador va dirigir ahir la sessió d'entrenament de l'equip, en què es va absentar Jean-Clair Todibo, que negocia el seu pas al Schalke 04 alemany. El tècnic va marxar a les 14.00 hores de la Ciutat Esportiva, després de mantenir amb el president de l'entitat, Josep Maria Bartomeu, una reunió en la qual van tractar el futur del preparador. Valverde va marxar en el seu cotxe, saludant des de dins d'aquest, i no va fer cap declaració, mentre que Bartomeu feia el mateix però amb destinació al Camp Nou, on després de l'hora llarga de reunió, l'esperava una tensa junta directiva.\nDurant les últimes hores, el Barcelona s'ha vist embolicat en una situació esperpèntica, perquè s'han fet públiques les reunions amb executius, com el director general, Óscar Grau, i el secretari tècnic, Eric Abidal, que s'havien vist a Qatar amb Xavi Hernández amb la idea que prengués el relleu de Valverde, cosa que l'exjugador blaugrana no va acceptar. També va dir «no» Ronald Koeman, i ahir a primera hora de la tarda hi havia tres candidats: Mauricio Pochettino, el preparador del filial García Pimienta i Setién. L'escollit és l'exentrenador del Betis. Feia 17 anys que el Barça no destituïa un entrenador. Valverde tanca la seva etapa al Barça amb un balanç de 97 victòries, 32 empats i 16 derrotes en 145 partits, i l'equip situat líder de la Lliga i als vuitens de final de la Champions, on va arribar primer del seu grup.\nSetién i Abelardo es retroben\nQuique Setién, de 61 anys, és l'escollit per seure a partir d'ara a la banqueta, s'ha de veure si fins a final de temporada o amb opció d'allargar la seva etapa. El seu últim equip va ser el Betis. Com a tècnic també ha dirigit Racing, Polideportivo Ejido, Logronyès, Lugo i Las Palmas. Era el preparador del Lugo la temporada 2014/15, quan va privar el Girona de l'ascens directe en l'última jugada del darrer partit de Lliga (1-1) amb un gol de Caballero. Aquell resultat va donar l'ascens a l'Sporting que entrenava Abelardo, que s'imposava al Betis per 0-3, per la millor diferència en l' average general (van empatar a 82 punts). Setién i Abelardo es retrobaran a Barcelona. Un dirigirà el Barça i l'altre ha arribat a l'Espanyol com a solució d'urgència per evitar el descens, rellevant Pablo Machín en el càrrec.\nValverde se'n va després de dos anys i gairebé vuit mesos en el càrrec, i amb quatre títols aconseguits. Es tracta de la primera destitució d'un tècnic del Barça des de gener de 2003, quan Louis van Gaal va acabar la seva segona etapa al club català, dirigit llavors per Joan Gaspart, i va ser substituït per Radomir Antic. A més, Valverde és destituït amb el Barça com a líder de la Lliga. La derrota a la semifinal de la Supercopa d'Espanya davant l'Atlètic de Madrid (3-2) ha estat el detonant definitiu.


Feminazgul – Ràdio Terra\nper Editor · Published 08/03/2018 · Last modified 19/03/2018\nLe Guin va morir la setmana passada als 88 anys. El seu llegat inclou més de vint novel·les, un centenar de relats i diverses obres d’assaig i poesia. Tot això li va valdre els màxims reconeixements al camp de la...\nQuants cops, a l’hora de jugar a videojocs o jocs de taula, estem competint? I, en quants d’aquests casos, la solució a aquest conflicte passa pel monopoli i l’eliminació de la competència? El lleure és una altra vessant de l’individu,...\nNatalia Romanova, o com és més coneguda, La Vídua Negra, apareixia per primera vegada en un còmic al 1964, enfrontant-se a Iron Man. La pel·lícula del personatge interpretat per Scarlett Johansson porta anys i panys canviant de mans a Hollywood,...\nAnalitzem l’últim lliurament de La guerra de les galàxies. Parlem del feixisme de Kylo Ren, el dolent de la pel·lícula. S’ha de dir, però, que els herois que la saga ens ha presentat, els Jedi, tampoc se salven de representacions...


Universitat de Barcelona - El Claustre de la UB debat la memòria de la proposta de reforma d’estructures acadèmiques i d’organització administrativa de la universitat\nInici > Notícies > El Claustre de la UB debat la memòria de la proposta de reforma d’estructures...\nEl Claustre de la UB debat la memòria de la proposta de reforma d’estructures acadèmiques i d’organització administrativa de la universitat\nDavid Vallespín durant la seva intervenció.\nEl Paranimf de la UB.\nLa memòria de la proposta de reforma d’estructures acadèmiques i d’organització administrativa de la UB ha centrat bona part del Claustre de la UB celebrat avui, 22 de juliol. El rector Dídac Ramírez ha presentat també l'informe de les principals actuacions i resultats de l'acció de govern i ha remarcat la importància de fer un debat «obert» sobre la reforma de la Universitat.\nEl delegat del rector per a la Governança, la Reforma de l’Estatut i Assumptes Jurídics, Dr. David Vallespín, ha explicat als claustrals les directrius fonamentalsd’aquest document, que ha definit com a «obert i de treball». El Dr. Vallespín ha remarcat que la reforma, de caràcter integral, pretén dur a terme, d’una banda, un redimensionament de les estructures acadèmiques actuals (centres i departaments), simplificant-les, i de l’altra, el disseny d’una nova organització administrativa que permeti focalitzar el suport a la gestió en les tres missions de la Universitat: docència, recerca i transferència de coneixement i tecnologia.\n«Aquesta reforma, que és un exercici de la nostra autonomia, se sustenta sobre diferents criteris (massa crítica, internacionalització, afinitat i territorialitat) i fa servir, des d’una perspectiva multidimensional, tot un conjunt d’indicadors relacionats amb el personal docent i investigador, el personal d’administració i serveis, i els estudiants, i l’activitat que es genera en l’acompliment de les tres missions que la Universitat té socialment encomanades», ha explicat Vallespín. «Una activitat mesurada tant per la unitat de referència sobre la qual s’organitza i relaciona la missió, com pels recursos que atrau per finançar els resultats», ha remarcat.\nTal com ja va quedar palès al darrer Claustre, i així també s’ha manifestat durant la sessió d’avui, existeix un acord generalitzat sobre la necessitat d’afrontar la reforma de les nostres estructures acadèmiques i administratives. Al llarg del debat s’han plantejat no tan sols certs dubtes sobre alguns punts del segon esborrany, que podrien ser objecte de millora en posteriors versions, sinó també la voluntat per part d’alguns claustrals de col·laborar, activament, en el procediment engegat, a través de la formulació d’algunes alternatives a la proposta avui presentada.\nEn el decurs del Claustre, el rector Dídac Ramírez ha presentat l’informe de les principals actuacions i resultats de l’acció de govern del curs que ara acaba envers els diferents col·lectius (estudiants, PAS i PDI), les diferents missions de la Universitat (docència, recerca i transferència), la projecció de la institució (internacionalització i relacions amb l’entorn), i la mateixa gestió universitària. Així, ha recordat que aviat es publicaran els resultats de l’avaluació anual dels 213 indicadors del Pla director i s’obrirà el Portal de Transparència de la UB amb tota la informació històrica de referència.\nEl rector ha detallat diferents novetats d’aquest curs, com ara l’acord amb Planeta i IL3 per l’oferta en línia a través d’UNIBA, els resultats de la conferència de l'AECHE i els convenis amb l’Equador, l’activació de la Biblioteca Patrimonial Digital (BiPaDi), els canvis en la Gerència de la UB i en la direcció general del PCB, així com altres informacions respecte al nou programa RIS3 i la contextualització de la proposta de reforma d’estructures acadèmiques i d’organització administrativa.\nEl vicerector de Política Acadèmica i Qualitat, Dr. Rosselló, ha informat sobre la programació universitària del curs 2014-2015, i ha esmentat les principals novetats acadèmiques en graus, màsters i doctorats, formació en línia i posicionament de la UB dins del sistema universitari català. També s'ha referit a la recent aprovació de la nova Facultat d'Educació, que engloba les facultats de Formació del Professorat i Pedagogia.\nAl Claustre d’avui també s’ha aprovat la proposta de modificació del «Reglament d’eleccions a rector o rectora de la Universitat de Barcelona» i del «Reglament d’eleccions del personal acadèmic a òrgans col·legiats i unipersonals de la Universitat de Barcelona», que incorporen l’exigència de l’obligatorietat d’un comportament adequat al llarg de tot el procés electoral i legitimen la intervenció immediata i cautelar, si escau, de la Junta Electoral Permanent.\nFinalment, s’ha aprovat, per una àmplia majoria de tots els col·lectius representats al Claustre, la proposta de resolució promoguda per una sisena part dels claustrals amb l’objectiu d’ampliar el termini de debat sobre la proposta de reforma d’estructures acadèmiques i organització administrativa fins al 15 de desembre, així com fer un Claustre extraordinari i monogràfic sobre aquest tema a partir del gener del 2015.


«¿Facilitar un Govern d’ERC en minoria? Ho he repassat diverses vegades i no he vist que ERC hagi guanyat les eleccions.\nEn vista de la dificultat dels independentistes per pactar el nou Govern, Salvador Illa (La Roca del Vallès, 1966) no dona per perduda la batalla per la Generalitat. Però, a més, el candidat del PSC confirma en aquesta entrevista que prepara un executiu a l’ombra per si els socialistes s’han de mantenir a l’oposició i ofereix claus de quina serà la posició del seu partit en alguns dels debats que actualment té oberts la societat catalana.\n¿Continua mantenint que pot ser president?\nSí. Estem veient com el fracàs que ja ens va portar a l’avançament electoral a Catalunya s’està repetint en aquesta investidura fallida recent. Repetir un fracàs porta necessàriament a un altre fracàs. Ha quedat clar que això és un atzucac, una via morta, i que cal obrir un temps nou a Catalunya, sense retrets. Correspon a qui va guanyar les eleccions liderar-lo.\nEl PSC demana a ERC que descarti JxCat i faciliti un Govern d’esquerres. ¿A què es refereix exactament?\nEl que diem és que ja va fracassar un Govern independentista. Cal assumir que els últims 10 anys a Catalunya han sigut dolents, perquè ens han portat a perdre el lideratge econòmic, han dividit la nostra societat i han desprestigiat les nostres institucions. Han sigut un fracàs col·lectiu.\nPerò, ¿en què es concreta? Vostè en campanya va dir que no governaria amb independentistes. ¿Això ha canviat després de les eleccions?\nJo vaig dir en campanya que no faríem un president que tingui per objectiu la independència de Catalunya. El plantejament independentista no és el camí. El camí és centrar-se en les tres prioritats que en la majoria de països centren les energies: acabar de vèncer el virus, reactivar la nostra economia i garantir que ningú quedi enrere. I també dic que cal obrir dues taules de diàleg: la que es va acordar en la investidura de Sánchez entre governs i en segon lloc una taula a Catalunya, amb tots els partits que tenen presència al Parlament.\n¿No es planteja facilitar un Govern en minoria d’ERC?\nPerò aquesta fórmula sembla que no té aparences de prosperar.\nNo veig per què ha de tenir l’altra més aparences. El lògic sembla que és que qui guanya les eleccions tingui prioritat per governar.\n¿Què li va semblar el discurs d’investidura d’Aragonès?\nVa ser un discurs divisiu, de tres quarts del mateix. L’únic recolzament que va exhibir, parlo de la CUP, és el d’un grup antisistema que no només no condemna sinó que encoratja la violència, com vam veure aquestes últimes setmanes als carrers de Barcelona, de Vic, de Girona... I també encoratja l’absència d’Aragonès en l’acte econòmic més important que hi ha hagut a Catalunya últimament, el de la transformació del sector de l’automoció a SEAT.\n¿El ‘Govern a l’ombra’ que prepara podria servir per fer visible la seva alternativa?\nJo vull un Govern ple i al sol, però és veritat que la meva obligació és preveure tots els escenaris. I estic treballant amb el meu equip en un escenari, que no volem, per organitzar un ‘shadow cabinet’ per poder fiscalitzar adequadament l’acció de govern.\nHa rebut crítiques per fer part de les seves intervencions parlamentàries en castellà.\nRespecto totes les opinions, però és sorprenent i molt il·lustratiu de l’estat de la situació en alguna part de Catalunya. Jo utilitzaré les llengües que em sembli oportú, soc catalanoparlant però faig servir el castellà amb alguns membres de la meva família i amb algunes relacions. Em sembla que el que vaig fer és un símbol d’integració. Tots els que conceben el català com una manera d’imposar una determinada visió de Catalunya s’equivoquen i fan un flac favor al català.\n¿El PSC està negociant la renovació d’àmbits en què és necessari un ampli consens parlamentari? Em refereixo a la CCMA, al Consell de Garanties...\nEl PSC mai ha sigut obstruccionista. Estem a favor d’una política útil, transformadora, sempre tindrem una actitud proactiva. Amb referència als mitjans de comunicació de Catalunya sí que he de dir que el PSC s’implicarà perquè hi hagi un gir copernicà. Els mitjans de comunicació públics han tingut un paper molt lamentable en les últimes etapes a Catalunya, molt allunyat del que ha de ser un servei públic de qualitat.\n¿Es refereix a TV-3?\nEm refereixo als mitjans públics en general. TV-3 i els altres mitjans públics.\nCom a exministre de Sanitat, ¿com veu la situació general de la pandèmia?\nAhir [per dijous] va ser el dia que es va vacunar més gent a Espanya, més de 450.000 persones. Aquesta és la dada rellevant. Hi ha qui es continua entossudint a veure-ho com una carrera entre països, jo ho veig com un procés de lleialtat, de treball conjunt en el marc de la UE. I un missatge per a tots els espavilats que juguen a la deslleialtat: això no és el que ens convé ara. El que ens convé ara és treballar junts. La ciutadania està fent enormes sacrificis, i té dret a tenir tota la informació.\n¿Es refereix a alguns governs autonòmics del PP, dels que s’ha dit que poden estar negociant la compra de vacunes al marge de la UE?\nA qui sigui, de la formació política que sigui. És el moment de la lleialtat, de treballar junts.\n¿Creu que tindrem un estiu menys anòmal que el passat?\nSalvador Illa CUP ERC PSC PSC Pere Aragonès


Un oasi de llibertat\nCada estiu centenars de nens saharauis dels camps de refugiats del Tindouf passen els mesos de juliol i agost a casa de famílies catalanes, en el marc del programa 'Vacances en pau'\nEl Musa va arribar fa dues setmanes a Catalunya per passar el seu cinquè estiu a Vilafranca del Penedès, a casa del Xavier i la Vanessa. Aquest serà l'últim any que passarà els mesos de juliol i agost al nostre país, perquè el programa Vacances en pau estableix que només s'hi poden acollir nens i nenes del camp de refugiats del Tindouf que tenen entre 8 i 13 anys, i aquest any ha arribat a l'edat màxima.\nAquesta jove parella del Penedès, que no té fills, va decidir participar en el projecte perquè els pares d'ell ja havien acollit tres nenes anys enrere i en guardava un gran record. "Encara hi tenim contacte i una que viu a la zona ocupada va tornar a venir l'any passat a casa dels meus pares", relata el Xavi, que li va proposar a la seva companya ara fa cinc anys agafar el relleu. "Quan arriben a casa només hi ets tu, però el vincle es crea ràpid", explica la Vanessa.\nAmb l'objectiu d'enfortir aquest lligam, les famílies sempre acullen la mateixa criatura. El Musa també els hi ha posat fàcil. "És molt carinyós i afable, de seguida es va sentir a gust amb nosaltres", remarca. I afegeix: "No l'hem tractat mai com a pares, però sap que l'estimem, que el cuidem i que el renyem si convé".\nMah Iahdih, delegat del Front Polisario a Catalunya, destaca el valor humà del programa: "Es teixeix una relació humana perquè es crea un vincle, i moltes famílies viatgen per Setmana Santa o pel pont de la Puríssima als camps de refugiats per veure els nens i les seves famílies". Que una quarantena de germans de nens que han deixat de venir perquè ja han fet els tretze anys repeteixin l'experiència enguany demostra fins a quin punt els llaços que es creen són per a tota la vida.\nEl Xavi i la Vanessa també s'han desplaçat al camp de refugiats per conèixer la família del Musa i periòdicament hi parlen per telèfon. La Vanessa no té cap dubte a l'hora de lloar els beneficis del projecte: "He après moltíssim del Musa, t'encomana la vitalitat, les ganes de saber, l'esperit de lluita i la capacitat d'adaptació. Són admirables. Aquí la canalla ho té molt fàcil i no valora tant les coses". El Xavi ho corrobora: "Et lliga, però t'enriqueix, sobretot si tens fills, perquè s'adonen que poden viure sense moltes coses que creuen que són imprescindibles". Ho han pogut comprovar amb el nen que tenen sota la seva tutela els caps de setmana.\nEls primers dies que els nens saharauis passen a Occident no deixen de sorprendre's constantment. El Xavi recorda que una de les imatges que més el va impactar va ser veure'ls baixar les escales de l'aeroport d'esquena: "No n'han vist mai i els fa tanta impressió que baixen així per esmorteir el neguit". A casa, quan hi va arribar, també es va passar una bona estona encenent i apagant llums perquè al camp de refugiats no tenen electricitat. Ni gairebé aigua: "Obria l'aixeta i es quedava amb la boca oberta". Un dia que el van cridar perquè baixés a sopar se'l van trobar palplantat davant de la rentadora perquè volia veure com acabava el programa. "Les coses quotidianes del dia a dia els sobten perquè ells malviuen en unes condicions infrahumanes". La Vanessa recorda que quan van portar el Musa a fer-se la revisió mèdica "va veure com un nano arrencava unes plantes i el va començar a esbroncar perquè al desert del Sàhara no hi ha ni animals ni plantes, i els horts duren el que dicta el vent".\nLa Filomena i el Manuel ja fa tres anys que acullen el Hammada. El primer que li diu ella quan entra al seu pis de Santa Margarida i els Monjos és si és vol dutxar. "L'aigua els torna bojos perquè en tenen tan poca que n'han de tenir molta cura", explica la Filomena. La solidaritat va empènyer aquesta família a participar en el programa. "Ho vam preguntar a les nostres filles perquè volíem que fos un pacte de família, i van dir que sí. Ara estan encantades i la petita, que té quinze anys, sempre diu que som cinc a la família". L'acolliment també és una manera de donar a conèixer el conflicte: "Més enllà que és una experiència molt gratificant, tenir un nen saharaui permet explicar al teu entorn en quina situació està aquest poble des que Espanya el va abandonar a la seva sort".\nCom en el cas de la Vanessa i el Xavi, ells també coneixen els pares del Hammada perquè els han visitat a Algèria. "El tractem com un fill, no fem diferències amb les nenes, però ell té els seus pares". El més positiu, a parer seu, és que "t'enriqueix individualment i col·lectivament". I explica: "El pitjor és el silenci colpidor que hi ha a casa quan marxa, perquè ell és el que acostuma a fer soroll. Aquesta calma et fa posar trista". És conscient, però, com la resta de famílies acollidores, que "tots, després de dos mesos, necessiten estar amb els seus pares".\nMenys nens que mai\nL'acolliment de nens saharauis es fa des de l'any 1979, però fins al 1993 venien grups més petits que eren distribuïts en albergs, escoles i càmpings, i ho gestionaven institucions i entitats. A partir d'aquell any, la iniciativa es va obrir a les famílies i el percentatge de canalla que venia a passar tot l'estiu a Catalunya va augmentar considerablement. El sostre es va produir l'any 2005, amb 1.200 nens dels camps de refugiats del Tindouf, mentre que a tot l'Estat la xifra es va elevar fins als 12.000 nens.\nLa crisi, però, afecta la solidaritat. El delegat del Front Polisario a Catalunya remarca que "des del 2008 la xifra de nens acollits ha anat disminuint i enguany només en vindran 471 a Catalunya i 4.800 en el conjunt de l'Estat". La delicada situació econòmica que viuen moltes famílies a Catalunya n'és el motiu principal. I més tenint present, com revela el màxim representant de l'organització a Catalunya, que "el 95% de les famílies d'acollida són de classe treballadora, i ara ja no s'ofereixen tant". La reducció de les subvencions d'institucions i empreses privades al programa també obliga les ONG a més esforç econòmic, autogestionant-se.\nTot i que els costos del dia a dia van a càrrec de la família, el bitllet d'avió, que es mou al voltant dels 600 euros, o el casal d'estiu al qual s'inscriuen els nens, eren despeses que assumien abans de la crisi els consistoris. "Ara només alguns ajuntaments, els més grans, segueixen col·laborant en la iniciativa, i les entitats hi aporten més diners realitzant activitats durant tot l'any". Sigui com sigui, Iahdih subratlla que "aquest projecte solidari està plenament consolidat". Marta Fos, coordinadora dels acolliments a l'Alt Penedès a través de l'Associació Catalana d'Amics del Poble Sahrauí (ACAPS), la principal organització de suport a la causa d'aquest poble, apunta que l'únic requisit que es demana a les famílies d'acollida és que "tinguin temps i predisposició per poder-se dedicar a l'infant saharaui durant l'estiu i que, un cop acabat l'acolliment, s'impliquin en la causa i col·laborin amb les associacions que defensen el poble saharaui".\nTant els nens com els seus pares no posen cap impediment a l'hora de deixar els camps de refugiats, pels beneficis que comporta la iniciativa. Durant la seva estada, els infants reben una bona alimentació i atenció sanitària, amb una revisió mèdica completa, i si s'han de sotmetre a qualsevol tractament que s'allargui més de dos mesos, el Front Polisario disposa de dos pisos d'acollida perquè s'hi puguin estar. Tanmateix, la principal virtut del programa, a parer de Iahdih, és l'oportunitat que tenen els més petits de "conèixer un nou país, una nova cultura, així com practicar el castellà, que s'ensenya a l'escola, i aprendre català". És una manera d'oblidar les difícils condicions en què viuen els 200.000 refugiats, que sobreviuen des de fa 38 anys al gran desert del Sàhara.\nLa coordinadora de l'ACAPS a l'Alt Penedès afirma: "Els infants saharauis marxen molt contents cap a casa, esperant retrobar-se amb les seves famílies, amb la bossa i la motxilla plenes de bons records, i sempre s'acomiaden dient que esperen que l'estiu següent puguem ser nosaltres els que anem de vacances al Sàhara Lliure". El delegat del Front Polisario exposa que "si la vida en un camp de refugiats ja és en si mateixa molt complicada, aquí la precarietat es multiplica perquè és una zona completament àrida, amb temperatures que superen els quaranta-cinc graus des del mes de maig fins al setembre". La iniciativa no deixa de ser, doncs, un oasi de llibertat enmig d'un gran desert d'injustícia.